# SAMARBEIDSAVTALE

# FOR UTDANNINGSVIRKSOMHETER MED

# LEGER I SPESIALISERING

# I ARBEIDSMEDISIN

-Generisk versjon 25.05.2021-

### Formål

Formålet med denne avtalen er å avklare ansvarsforholdet mellom hovedarbeidsgiver og virksomhet som tilbyr supplerende tjeneste i arbeidsmedisin. Hovedarbeidsgiveren skal være enten godkjent eller registrert utdanningsvirksomhet i arbeidsmedisin. Virksomheten som tilbyr supplerende tjeneste, kan være godkjent eller registrert utdanningsvirksomhet, eventuelt bedriftshelsetjeneste som er godkjent av Arbeidstilsynet og tilbyr supplerende tjeneste, uten å være registrert utdanningsvirksomhet.

Avtalen beskriver ansvarsfordelingen mellom arbeidsgivere i spesialiseringsperioden samt hvordan kravene til tjeneste under utdanning for LIS 3 i arbeidsmedisin kan koordineres.

### Avtalens omfang og innhold

Denne avtalen gjelder for godkjente og registrerte utdanningsvirksomheter i arbeidsmedisin, som i samarbeid skal tilby tjeneste for LIS 3, med formål å dekke læringsmålene i spesialiteten. Avtalen kan også brukes for å avklare ansvarsforhold mellom godkjent eller registrert utdanningsvirksomhet i arbeidsmedisin, og bedriftshelsetjeneste godkjent av Arbeidstilsynet, som skal tilby supplerende tjeneste, men ikke er registrert utdanningsvirksomhet.

Dersom nødvendige læringsmål oppnås raskere enn normert tid, må LIS likevel fullføre en avtalt spesialiseringsperiode. Dersom læringsmålene ikke oppnås i løpet av perioden, må det avtales en ny spesialiseringsperiode mellom hovedarbeidsgiver og virksomhet som tilbyr supplerende tjeneste.

Samarbeidsavtalen bygger på forskrift om spesialistutdanning og spesialistgodkjenning for leger og tannleger (spesialistforskriften).

Etter reglene skal hver utdanningsvirksomhet i arbeidsmedisin utarbeide en plan for virksomhetens LIS 3-utdanning i arbeidsmedisin. Denne generelle utdanningsplanen skal beskrive hvor og hvordan læringsmålene i arbeidsmedisin (ARB) og felles kompetansemål (FKM) kan oppnås, enten i egen virksomhet eller i annen virksomhet som dekker supplerende tjeneste. I tillegg skal hovedarbeidsgiver utarbeide en individuell utdanningsplan for hver enkelt LIS 3.

## Arbeidsgiveransvar og lønnskostnader

I spesialiseringsperioder på 3 måneder eller mer etableres det et midlertidig arbeidsforhold hos virksomhet som tilbyr supplerende tjeneste. Denne virksomheten har arbeidsgiveransvaret og dekker lønnskostnadene i denne perioden. I samme tidsrom har LIS 3 permisjon fra sitt arbeidsforhold hos hovedarbeidsgiver.

Ved spesialiseringsperioder med intensjon om varighet under 3 måneder skal det gjøres individuelle avtaler for arbeidsforholdet mellom hovedarbeidsgiver og virksomheten som tilbyr supplerende tjeneste.

## Ansvar og oppgaver

Ansvaret til godkjent eller registrert utdanningsvirksomhet som er hovedarbeidsgiver

Hovedarbeidsgiver skal påse at det foreligger samarbeidsavtale med aktuelle supplerende arbeidsgivere, slik at forholdene for samhandling med virksomhet som tilbyr supplerende tjeneste er tilrettelagt for LIS 3.

Hovedarbeidsgiver har ansvaret for at det utarbeides plan for hvor og hvordan læringsmålene kan oppnås, enten i egen virksomheten eller i virksomhet som tilbyr supplerende tjeneste. Oversikt over veiledende fordeling av læringsmål kan benyttes for å avtale hvor de enkelte læringsmål skal gjennomføres, enten hos hovedarbeidsgiver, i supplerende virksomhet, eller begge steder. En oversikt over hvilke læringsmål som skal gjennomføres i supplerende virksomhet, skal vedlegges samarbeidsavtalen.

LIS 3 i arbeidsmedisin skal få oppnevnt individuell veileder hos hovedarbeidsgiver. Veileder skal som hovedregel være spesialist i arbeidsmedisin. LIS 3 skal ha individuell veileder i spesialiseringsperiodene hos både hovedarbeidsgiver og supplerende utdanningsvirksomhet, men kan kun ha én individuell veileder av gangen. Veileder kan være den samme gjennom hele utdanningsløpet.

Hovedarbeidsgiver har ansvaret for tilrettelegging for ulike læringsaktiviteter, for eksempel deltakelse i veiledningsgruppe, aktuell undervisning og kurs. LIS 3 i arbeidsmedisin bør ha gjennomført minst ett år av spesialiseringen hos sin hovedarbeidsgiver før supplerende tjeneste starter.

Ansvaret til virksomhet som tilbyr supplerende tjeneste

Supplerende tjeneste vil i hovedsak finne sted hos godkjent eller registrert utdanningsvirksomhet i arbeidsmedisin. Supplerende tjeneste kan også gjennomføres ved bedriftshelsetjeneste som er godkjent av Arbeidstilsynet, men som ikke er registrert utdanningsvirksomhet, forutsatt at hovedarbeidsgiver, som må være godkjent eller registrert utdanningsvirksomhet, står som ansvarlig for den faglige utviklingen av LIS 3.

Dersom aktuell stilling for supplerende tjeneste er ledig, bør utdanningsvirksomheten primært ansette egnet LIS 3 som omfattes av samarbeidsavtale for utdanningsvirksomheter med leger i spesialisering i arbeidsmedisin. Om mulig, tilbys stillingen i tråd med kandidatenes ønsker om tidsrom, geografisk lokalisasjon og utdanningsvirksomhet.

Utdanningsvirksomheten som tilbyr supplerende tjeneste, skal tilrettelegge for supervisjon og veiledning, og skal sørge for at LIS 3 har individuell veileder i tjenestetiden hos seg.

Utdanningsvirksomheten som tilbyr supplerende tjeneste, skal tilrettelegge for deltakelse i veiledningsgruppe samt på aktuell undervisning og kurs.

Eventuell rapportering til hovedarbeidsgiver skal normalt skje i samråd med LIS.

Utdanningsvirksomhetene har plikt til å informere LIS 3 om at:

LIS 3 har et overordnet ansvar for å bidra til egen utdannelse.

LIS 3 må være villig til å tilegne seg nødvendig teoretisk og praktisk kunnskap.

LIS 3 må delta i ordinær tjeneste hos den utdanningsvirksomheten som til enhver tid er arbeidsgiver.

LIS 3 i arbeidsmedisin står fritt til å søke på utlyste stillinger og vikariater.

## Signering av avtale for samarbeid om tjeneste for LIS 3 i arbeidsmedisin

Partene signerer avtalen og beholder et eksemplar hver.

Sted, dato

Signatur etter fullmakt fra hovedarbeidsgiver

(godkjent eller registrert utdanningsvirksomhet i arbeidsmedisin)

Navn på utdanningsvirksomhet

og

Sted, dato

Signatur etter fullmakt fra arbeidsgiver som tilbyr supplerende tjeneste

(godkjent eller registrert utdanningsvirksomhet i arbeidsmedisin)

Navn på utdanningsvirksomhet

--------------

**Eller**

Sted, dato

Signatur etter fullmakt fra hovedarbeidsgiver

(godkjent eller registrert utdanningsvirksomhet i arbeidsmedisin)

Navn på utdanningsvirksomhet

og

Sted, dato

Signatur etter fullmakt fra arbeidsgiver som tilbyr supplerende tjeneste

(bedriftshelsetjeneste som er godkjent av Arbeidstilsynet, men ikke registrert utdanningsvirksomhet)

Navn på utdanningsvirksomhet